**O poveste frumoasă**

 ***Dumnezeu ne însoțește de la creație la „ceruri noi și pământuri noi”***

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **Abraham ascultă vocea lui Dumnezeu**

 ***Dumnezeu ne cheamă să-l urmăm, ne însoțește și ne îndrumă***

**Introducere**

*Dumnezeu a creat lumea și a dat-o omului în îngrijire și păstrare.*

*Însă, oamenii nu au fost întotdeauna capabili să respecte lumea din jurul lor, nici natura, nici alte persoane. Dar Dumnezeu a făcut un legământ cu Noe, o alianță specială. Dumnezeu este întotdeauna gata să-l întâmpine pe om chiar și atunci când greșește, dacă omul abandonează răul și se întoarce să facă binele.*

*Dumnezeu continuă să vorbească oamenilor prin oamenii pe care îi alege pentru o sarcină specială.*

*Sunt oameni care au încredere deplină în Dumnezeu, precum Abraham.*

*Așa cum a făcut Noe, și Abraham ascultă glasul Domnului, face ceea ce El îi spune.*

*Iar Dumnezeu va face și cu Abraham un pact: Abraham va fi primul dintr-un popor mare care va fi mai numeros decât stelele cerului.*

 \*\*\*\*\*\*\*\*\*\*\*\*\*\*\*\*\*\*

**Dumnezeu îl alege pe Abraham** (cf. Gen 12: 1-9)

În țara pe care o numim astăzi Orientul Mijlociu, trăia Abram cu soția sa, Sarah. Abram și Sarah erau în vârstă și nu aveau copii.

Abram avea o turmă mare și cu el avea mulți oameni care îl ajutau.

Într-o zi, Dumnezeu îi spune lui Abram: „Ieşi din ţara ta şi din neamul tău şi din casa tatălui tău spre ţara pe care ţi-o voi arăta! Vei deveni tatăl unui popor mare. Te voi binecuvânta și prin tine voi binecuvânta toate popoarele pământului”.

Abram crede în ceea ce îi spune Dumnezeu și este gata să-și lase casa, țara, rudele, prietenii.

După ce pregătesc totul pentru călătorie, Abram și Sarah pleacă. Împreună cu ei merg și păstorii cu toate turmele.

Călătoria este lungă: când găsesc un loc potrivit pentru pășunat turma, își instalează corturile și după câteva zile continuă călătoria.

Trec multe zile parcurgând un drum lung. Ajung într-o țară locuită de un alt popor, Canaanul. Dumnezeu îi spune lui Abram: „Iată țara pe care ți-am promis-o. Acest pământ va fi pentru toți urmașii tăi, care vor face parte din familia ta”. Abram este fericit. Dumnezeu a făcut ceea ce a promis.

Pentru a-i mulțumi lui Dumnezeu, Abram construiește un altar cu pietre mari. Aprinde un foc și fumul se ridică spre cer. Abram îi mulțumește lui Dumnezeu pentru tot ce i-a dat.

 \*\*\*\*\*\*\*\*\*\*\*\*\*\*\*

**Promisiunile lui Dumnezeu față de Abraham** (cf. Gen 15, 1-6; 17,4-8; 17, 15-16)

Dumnezeu îi vorbește din nou lui Abram: „Abram, sunt eu. Nu te teme, te protejez ca un scut. Răsplata ta va fi uriașă.”

„Doamne, Dumnezeul meu - răspunde Abram – ce-ai putea să-mi dai, fiindcă sunt deja bătrân și nu am copii?”.

Dumnezeu îl conduce pe Abram afară: „Privește spre cer și numără stelele, dacă poți. Atât de mare și numeroasă va fi descendența ta!

Și din nou, Dumnezeu încheie un pact cu Abram și îl numește Abraham, în timp ce soția lui Sarah va lua numele de Sara: din fiul lor se vor naște mulți alți descendenți „la fel de numeroși ca stelele cerului” și alianța cu Dumnezeu nu se va sfârși niciodată!

 \*\*\*\*\*\*\*\*\*\*\*\*\*\*\*\*\*\*\*

**Vizita misterioasă a trei bărbați - Nașterea lui Isaac** (Cf. Geneza 18: 1-19 - 21: 1-12)

Este miezul zilei și este foarte cald. Abraham stă în fața cortului său și Sara este înăuntru. Abraham ridică ochii și vede trei bărbați stând aproape de el. Abraham aleargă în întâmpinarea lor și le spune: „Așezați-vă aici, astfel vă veți odihni puțin, vă vom da ceva de băut și de mâncat!”.

Cei trei bărbați acceptă. Abraham o cheamă pe Sara și îi spune: „Du-te și frământă niște turte!” El însuși alege un vițel fraged și bun pentru ei și îl dă slugii să-l pregătească. Apoi, Abraham stă lângă oaspeții săi în timp ce ei mănâncă și beau. Unul dintre ei îl întreabă: „Unde este Sara, soția ta?”. Acolo, în cort, răspunde Abraham.

„Abraham - continuă bărbatul - când mă voi întoarce aici, anul viitor, soția ta Sara va avea un fiu!”. Dar Abraham și Sara sunt acum foarte bătrâni, pare imposibil să poată avea copii.

Sara este aproape de intrarea în cort. Aude tot ce îi spun bărbații lui Abraham și începe să râdă gândindu-se: „Cum să am un copil la vârsta mea?”.

Însă bărbatul întreabă: „De ce râde Sara? Crede că este prea bătrână pentru a avea un copil? La Dumnezeu nimic nu este imposibil.” Și repetă: „Anul viitor Sara va avea un copil!”.

Da, Dumnezeu își ține promisiunile. De fapt, la momentul stabilit, Sara dă naștere unui fiu așa cum a promis Dumnezeu. Îi spun Isaac, ceea ce înseamnă: „cel care râde”. „Dumnezeu mi-a dat bucuria de a râde - spune Sara - oricine va afla, se va bucura cu mine”.

Abraham și Sara sunt acum fericiți și îl iubesc mult pe fiul lor, Isaac: prin Isaac, Abraham va avea o mare descendență!

 \*\*\*\*\*\*\*\*\*\*\*\*\*\*\*

Abraham și Sara au avut încredere în Dumnezeu și Dumnezeu și-a ținut promisiunea[[1]](#footnote-1). La Dumnezeu nimic nu este imposibil. Cu Abraham începem să descoperim că, dacă ascultăm ceea ce ne cere Dumnezeu, viața noastră devine o aventură minunată[[2]](#footnote-2). Dar, uneori, este nevoie de timp pentru a descoperi tot ceea ce Dumnezeu a gândit pentru fiecare dintre noi! Abraham nu va vedea tot ceea ce Dumnezeu va realiza prin „da”-ul său, dar copiii copiilor săi vor vedea ...

Isaac, fiul lui Abraham și al Sarei, va avea doi fii. Al doilea, Iacob, își va schimba numele și se va numi Israel. Poporul care se va naște din el va fi poporul lui Israel, din care a venit mai târziu Isus, Mântuitorul nostru.

**Trăim așa:**

„Abram a plecat, după cum i-a spus Domnul” (Gen 12,4)

„Dacă îl vei asculta pe Dumnezeu vei fi fericit” (Chiara L., în *Gen4*, n. 1 ianuarie 1980, p.2)

**”Sunt portar ... pentru Isus!”**

Diego locuiește în sudul Argentinei. Îi place să joace fotbal. Dar într-o zi, în timp ce juca o partidă importantă cu prietenii săi, portarul echipei sale se accidentează și nu poate continua jocul. Totul se oprește, pentru că nimeni nu vrea să-l înlocuiască. E multă agitație și chiar părinții copiilor încep să se certe. Diego, care nu a fost niciodată portar, în fața acestei situații le spune tuturor: „Ei bine, chiar dacă nu sunt capabil, voi fi portar ... pentru Isus”. Toată lumea este surprinsă. Adversarii aruncă cu putere, știu că Diego nu este pregătit. Totuși, Diego știe că Isus va fi în fruntea tuturor lucrurilor: urmându-L ... cine știe ce lucru frumos se poate întâmpla!

Jocul ia o întorsătură neașteptată și la final ... echipa lui Diego câștigă cu scorul de 8 la 3. După partidă, părinții și copiii s-au oprit să comenteze și să reflecteze la atitudinea lui Diego, care a jucat „pentru Isus”.

**”Merg la cinema mai fericit!”**

Tata îi spune lui Michele: „Fă-ți temele imediat, dacă termini la timp, mergem împreună la cinema!”. Între timp, tatăl merge să se odihnească. Michele, însă, nu prea vrea să studieze și deschide televizorul. Apoi, se gândește că nu face ceea ce l-a rugat tatăl său: oprește televizorul, începe să-și facă temele și le termină exact la timp! În timp ce merge la cinema cu tatăl său, Michele se simte fericit, foarte fericit!

1. Acesta este și aspectul subliniat de Papa Francisc în cateheza din 3.6.2020: „Și Abraham pleacă. Ascultă vocea lui Dumnezeu și are încredere în cuvântul Lui”. „Acest lucru este important: are încredere în cuvântul lui Dumnezeu” .

Și în continuare, Papa spune: „Abraham este ”omul perfect al lui Dumnezeu, capabil să se supună lui, chiar și atunci când voința sa se dovedește dificilă, chiar de neînțeles. (…) Din acest motiv, patriarhul Abraham este prezent în marile tradiții spirituale ebraice, creștine și islamice”.

- De asemenea, Luther a înțeles cuvintele lui Dumnezeu precum cuvinte care creează ceea ce spun și care au caracterul de promisiune (promissio). Un astfel de cuvânt de promisiune este rostit într-un anumit loc și la un anumit moment, de o anumită persoană și se adresează unei anumite persoane. O promisiune divină se adresează credinței unei persoane. La rândul său, credința înțelege ceea ce se promite, ca promisiune personală credinciosului. Luther a insistat asupra faptului că o astfel de credință este singurul răspuns adecvat la un cuvânt de promisiune divină. O ființă umană este rugată să-și întoarcă privirea de la sine și să privească doar la cuvântul făgăduinței lui Dumnezeu și să aibă încredere în el pe deplin. (Cf: Document: „*De la conflict la comuniune. Comemorarea comună luterano-catolică a Reformei în 2017* ”. Capitolul IV: Teme fundamentale ale teologiei lui Martin Luther în lumina dialogurilor luterano-catolice - Cuvântul lui Dumnezeu ca promisiune n.103)

- „Un comentariu spune că Abraham era ca un flacon de parfum închis cu un șnur. Nu a simțit niciun miros. Când a început să meargă, parcă sfoara s-a slăbit și parfumul a început să se răspândească. Punerea în mișcare a făcut din Abraham tatăl tuturor credincioșilor”. (Textul original: „Un commentaire raconte qu’Abraham ressemblait à un flacon de parfum fermé par un cordon. Il ne sentait rien. Lorsqu’il s’est mis en marche, c’est comme si l’on avait desserré le cordon, et le parfum a commencé à s’exhaler. C’est la mise en route qui a fait d’Abraham le père de tous les croyants.” - Tradus din cartea lui Nouis, Antoine. Un catéchisme protestant, Lyon. Olivétan; Lausanne: OPEC, 2010, p 273.)

-Unele idei din bogăția teologiei Bisericilor Ortodoxe Răsăritene, sub îngrijirea lui Sherin H. Salama: Vorbind despre credința lui Abraham, acestea subliniază cum, în ciuda faptului că era o singură persoană, Dumnezeu a făcut să se nască din el un popor mare și i-a dat harul ca Isus să vină din descendența sa. Un exeget copt, Părintele Tadros Yacoub, spune: „Astfel Dumnezeu cere celor care urmează dreptatea și celor care îl caută pe Domnul să-l privească pe tatăl lor Abraham ca pe o stâncă din care au fost tăiați pentru a fi cu adevărat „copiii lui Abraham”. Văd cum Domnul l-a chemat pe el „cel care era doar unul”, nu subestimând unul, ci făcându-l „o mulțime”. Dumnezeu l-a iubit atât de mult încât i-a plăcut să se numească „Dumnezeul lui Abraham” și să-și considere paradisul ceresc ca „sânul lui Abraham”. „În mijlocul unei atmosfere păgâne întunecate, Dumnezeu a văzut o inimă dornică să-l întâlnească, așa că îl cheamă să iasă pentru a-și întemeia din descendenții săi„ o biserică sfântă”. [↑](#footnote-ref-1)
2. „De la Abraham, căutarea lui Dumnezeu este începutul și împlinirea credinței”. (Textul original: Depuis Abraham, la quête de Dieu est le commencement et aboutissement de la foi. ”- Traducere din cartea lui Nouis, Antoine. Un catéchisme protestant, Lyon. Olivétan; Lausanne: OPEC, 2010, p. 101.)“ [↑](#footnote-ref-2)